MKM-i määruse eelnõu *„Järgmise põlvkonna elektroonilise side juurdepääsuvõrgu rajamise toetamise tingimused ja kord“* muutmise ettepanekud

Tallinnas 13.06.2017 Olav Harjo

**§ 1. Määruse reguleerimisala**

*(4) Käesoleva määruse alusel toetatavate tegevuste abikõlblikuks sihtpiirkonnaks on need asustusüksused, kus puudub järgmise põlvkonna elektroonilise side juurdepääsuvõrk ja kuhu seda 3 aasta jooksul sideettevõtjate poolt ei plaanita rajada.*

Kommentaar:

Asustusüksus on asula, millele on määratud linna, alevi, aleviku või küla kategooria, ja mis on vastava koodi all lisatud Eesti haldus- ja asustusüksuste klassifikaatorisse. Seega, kui turutõrge määratakse asustusüksuste kaupa, siis praktiliselt mitte ükski linn, alev ja asula ning ka suur osa külasid ei ole abikõlbulikus sihtpiirkonnas.

Sellises sõnastuses see punkt välistab riigi toetuse andmise suuremale osale turutõrke piirkondadele.

Järgmise põlvkonna elektroonilise side juurdepääsuvõrk on defineeritud määruses väga laialt. Sinna alla käivad näiteks ka raadiolingid ja vaskvõrgud.

Raadiolinke on võimalik panna praktiliselt igale poole. Mingil kujul vaskvõrgud on samuti praktiliselt igas asustusüksuses (vähemalt osas) olemas. Seega sellise sõnastuse kohaselt praktiliselt terve Eesti territoorium ei ole toetatavate tegevuste abikõlblikuks sihtpiirkonnaks.

Ettepanek:

* Sõnastada punkt järgnevalt: „Käesoleva määruse alusel toetatavate tegevuste abikõlblikuks sihtpiirkonnaks on need projekti piirkonnad, kus puudub ülikiiret lairibateenust võimaldav järgmise põlvkonna elektroonilise side juurdepääsuvõrk ja kuhu seda 3 aasta jooksul sideettevõtjate poolt kommertsalusel ei plaanita rajada.“

**§ 4. Terminid**

*2) järgmise põlvkonna juurdepääsuvõrk on täiustatud võrk, millel on vähemalt järgmised omadused: a) tagavad abonendile usaldusväärse ja väga kiire teenuse optilise (või samaväärse tehnoloogiaga) tagasiühenduse kaudu, mis asub lõppkasutaja ruumidele piisavalt lähedal, et tagada väga suure kiiruse tegelik pakkumine; b) toetavad erinevaid täiustatud digitaalseid teenuseid, sh ühendatud järgmise põlvkonna võrguteenused, ning c) pakuvad oluliselt suuremaid üleslaadimiskiirusi (võrreldes põhilairibavõrkudega).*

Ettepanek:

* Asendada sõna „ruumid“ sõnaga „seade“ või „terminal“. Ruumile lähedal olev ühendus ei taga veel seda, et see piisava kvaliteediga seadmesse jõuaks.
* Asendada väljend „oluliselt suuremaid“ sõnaga „allalaadimiskiirusega võrdseid“. „Oluliselt suuremad“ on väga laialt tõlgendatav. Ühendusel 100/10mbit/s on ju oluliselt suurem üleslaadimiskiirus, kui põhilairibavõrgu ühendusel 10/1mbit/s, aga siiski ei ole selle kvaliteet piisav.

*5) lairibataristuga seonduvad tsiviilehitustööd on tsiviilehitustööd, mis on vajalikud lairibavõrgu kasutuselevõtuks, näiteks tee üleskaevamine (lairibavõrgu) kaablikanalisatsiooni paigaldamiseks;*

Kommentaar:

Tsiviilehitustööd on palju rohkemat kui ainult kaevamine. Need on ka õhuliinide rajamine, kaablite puhumine, kappide ja kaevude paigaldamine, kiudude keevitamine, ja palju muud. Kõiki vajalike töid määruses üles lugeda ei ole mõistlik.

Ettepanek:

* Jätta ära lõik „näiteks tee üleskaevamine (lairibavõrgu) kaablikanalisatsiooni paigaldamiseks“,

*7) füüsiline eraldamine on eraldamise liik, mis annab lõppkasutaja juurdepääsuliini ja võimaldab konkurendi ülekandesüsteemile selle kaudu otseülekannet;*

Kommentaar:

Operaatorineutraalses võrgus ei ole võrgu kasutajad võrguomanikule konkurendid

Ettepanek:

* Asendada sõna „konkurent“ väljendiga „teistele sideteenuse pakkujatele“..

*8) passiivne lairibataristu on ilma ühegi aktiivse komponendita lairibavõrk, mis koosneb tavaliselt tsiviilehituse taristust, kaablikanalisatsioonist,* *pimedatest kiududest ja kaablikappidest;*

Kommentaar:

Passiivses võrgus on oluliselt rohkem komponente kui loetelus toodud.

Ettepanek:

* Asendada „pimedatest kiududest ja kaablikappidest“ väljendiga „kaablikappidest, -kaevudest, -karpidest ning valguskaablitest koos muhvide, paneelide, pesade ja pistikutega. „

*13) asustusüksus on asula vastavalt Eesti territooriumi haldusjaotuse seaduse §-le 6.*

Ettepanek

* See punkt välja jätta ja toetust anda konkreetsele projekti piirkonnale, mis ei tarvitse olla sama asustusüksusega.

*16)* *Projekt on käesoleva määruse tähenduses* *kogu maakonda hõlmav järgmise põlvkonna juurdepääsuvõrgu ehitamise plaan, mis hõlmab erinevaid investeerimisobjekte.*

Kommentaar:

Projektid ei ole täpselt maakonna piire järgivad. Näiteks DigiTee projekti kuuluvad lisaks Pärnu maakonnale ka Hanila ja Lihula vald Läänemaalt. Digikond projekti moodustavad terve Rapla maakond, Läänemaa v.a. Hanila, Lihula ja Vormsi ning Türi ja Väätsa vald Järvamaalt (ühinevad Käru vallaga).

Ettepanek:

* Sõnastada punkt järgnevalt “Projekt on käesoleva määruse tähenduses järgmise põlvkonna juurdepääsuvõrgu ehitamise plaan, mis hõlmab vähemalt ühte maakonda ning kuhu võib olla kaasatud ka haldusreformi käigus liituvaid omavalitsusi.

**§ 5. Toetatavad tegevused**

*1) projekteerimistööde ja projekteerimiseks vajalike ehitusgeoloogiliste ja -geodeetiliste tööde läbiviimine ning tegevusega piiritletav geomeetriline planeerimine;*

Ettepanek:

* Lisada loetellu „maakasutuse seadustamine“, kuna maakaablite puhul tuleb teha IKL. Näiteks ELASA baasvõrgu puhul on see tegevus ka abikõlblik.

**§ 7. Projekti abikõlblikkuse periood**

*(2) Projekti abikõlblikkuse periood ei ole pikem kui 24 kuud alates taotluse rahuldamise otsuses märgitud abikõlblikkuse perioodi algusest.*

Kommentaar:

Suurte projektide puhul ei tarvitse olla 24 kuud piisav. Arvestades ehitusmahtusid, võiks anda aega siiski kolm aastat või vähemalt võimaluse abikõlblikkuse perioodi pikendada.

Abikõlblikkuse periood võiks alata ka tagasiulatuvalt. See võimaldaks hakata võrke projekteerima enne rahastamisotsust. See lubaks projekte kiiremini ellu viia.

Ettepanek:

Asendada periood „24 kuud“ perioodiga „36 kuud“

**§ 9. Nõuded taotlejale**

*(3) Toetuse taotlejaid saab iga maakonna kohta olla ainult 1.*

Kommentaar:

Näiteks DigiMaa taotleb toetust Lääne maakonna Hanila ja Lihula valla jaoks. Digikond taotleb toetust ülejäänud Lääne maakonna jaoks. Seega on taotlejaid maakonna kohta kaks.

Ettepanek:

* Asendada „maakonna“ väljendiga „projekti piirkonna“.

**§ 10. Nõuded taotlusele**

*(2) Taotlus peab sisaldama järgmisi andmeid:*

*- vähemalt kahe sideettevõtja kinnitus projekti tulemusel rajatava lairiba taristu kasutusele võtmiseks;*

Kommentaar:

Arvestades sellega, et taotleja peab ise finantseerima projekti enamuses ehk 65% ulatuses, siis peab jääma taotlejale vabadus ise otsustada selle üle, kes hakkavad ta võrku kasutama.

Ettepanek:

See punkt välja jätta.

*20) kinnitus koos viidetega toetuse taotleja üle valitsevat mõju omavate kohalike omavalitsuse avalikult kättesaadavatele arengukavadele, mis seavad eesmärgiks lairiba juurdepääsuvõrkude arendamist;*

Kommentaar:

Seoses haldusreformiga lükati arengukavade uuendamine edasi ning eelmistes ei ole enamuses KOV-s lairiba teemat sees. See punkt välistaks lairibaühenduste ehituse paljude KOV-de territooriumitel.

Ettepanek:

See punkt välja jätta.

*(3) Kavandatav investeeringuobjekt peab vastama järgnevatele tingimustele:*

*1) investeeringuobjekt asub sellises asustusüksuses, kus kiiret lairiba teenust võimaldav järgmise põlvkonna juurdepääsuvõrk puudub sellisel määral, et vähemalt 50% asustusüksuses olevatele lõppkasutajatele ei ole kiire lairiba teenuse kättesaadav ning kus teadaolevate investeeringukavade lõikes puudub sideettevõtjatel majanduslik huvi kiiret lairiba teenust võimaldava järgmise põlvkonna juurdepääsuvõrgu välja arendamiseks lähima kolme aasta jooksul;*

Kommentaar:

Eestis on väga palju asustusüksusi, kus üle 50% majadest asub tihemini asustatud territooriumil ja ülejäänud hajaasustuses. Kuna hajaasustuses on võrkude ehitamine palju kallim, kui tiheasustuses, siis on just hajaasustuse majad täna suuremas turutõrkes. Seega töötab see nõue otseselt § 2-s toodud eesmärkide vastu.

Kuna vastavalt § 2 lg on eesmärgiks tagada kõigile Euroopa majapidamistel nii maa- kui ka linnapiirkondades internetiühendus kiirusega **vähemalt 100 Mbit/s** (allalink), mida saab suurendada **gigabiti** kiiruseni, siis ei saa jätta toetuseta piirkondi, kus mõni sideettevõtja lubab kolme aasta pärast rajada kiire (allalaadimiskiirusega 30 -100 Mbit/s) võrgu. See tähendaks, et need piirkonnad oleksid varsti veel suuremas turutõrkes kui täna.

Ettepanek:

Sõnastada punkt järgmiselt: „ investeeringuobjekt asub sellises piirkonnas, kus ülikiiret lairiba teenust võimaldav järgmise põlvkonna juurdepääsuvõrk puudub ning kus teadaolevate investeeringukavade lõikes puudub sideettevõtjatel majanduslik huvi ülikiiret lairiba teenust võimaldava järgmise põlvkonna juurdepääsuvõrgu välja arendamiseks lähima kolme aasta jooksul;

*2) investeeringuobjekt on ühendatud valguskaablil põhineva elektroonilise side* *võrguga;*

Kommentaar:

Operaatorineutraalne juurdepääsuvõrk luuakse selliselt, et kõigil sideettevõtjatel oleks võimalik võrguga liituda ning läbi selle võrgu lõpptarbijatele teenuseid pakkuda.

See tähendab, et juurdepääsuvõrku ei ühendata automaatselt mingi anonüümse „valguskaablil põhineva elektroonilise side võrguga“, vaid luuakse võrgusõlmed, mille kaudu kõik konkreetsed operaatorid pääsevad võrgule ligi. Võrgusõlmede asukohad valitakse sellised, kuhu võimalikult paljudel operaatoritel oleks lihtne ja odav juurde pääseda.

Ettepanek:

Jätta see punkt välja

*3) investeeringuobjekt võimaldab võimalikult laia hulgimüügitasandi juurdepääsu võrdsetel alustel erinevatele lairibateenust osutavatele sideettevõtjatele kavandatava investeeringuobjekti igas ühenduspunktis;*

Kommentaar:

Tegemist on passiivse valguskaabli võrguga. Ehk siin ei saa rääkida „võimalikult laia“ juurdepääsu. Võrgu omanik ei saa ilma seadmeteta pakkuda ühtegi andmesidekihti. Võimalik on pakkuda ainult kiurenti ning kui ehitatakse kaablikanalisatsioon, siis ka selle renti.

Võrgule juurdepääs tagatakse operaatoritele võrgusõlmedes, mitte igas võimalikus muhvis või paneelis kogu trassi ulatuses.

Ettepanek:

Sõnastada punkt järgmiselt: investeeringuobjekt võimaldab hulgimüügitasandi juurdepääsu võrdsetel alustel erinevatele lairibateenust osutavatele sideettevõtjatele;

*4) investeeringuobjekti kogu ulatuses jaeteenuste osutamise valmisolekut lõppkasutajatele peavad kinnitama vähemalt 2 Eestis tegutsevat sideettevõtjat;*

Kommentaar:

See punkt on lisatud selleks, et anda eelis mõnele üksikule suurele üle-Eesti tegutsevale sideettevõttele ning anda toetuse saajale kohustus nendega (üks kõik mis hinnaga) kokkuleppele jõuda. Seega annab see punkt selged eelised läbirääkimistel mõnele üksikule suurele sideettevõtjale.

Paljud kohalikud väiksemad sideettevõtted, kes soovivad hakata lõpptarbijale teenuseid pakkuma, ei tarvitse olla huvitatud teenuste pakkumisest kogu võrgu ulatuses (kõikides võrgusõlmedes). Seega see punkt otseselt moonutab turgu.

Ettepanek:

Jätta see punkt välja

*5)* *investeeringuobjekt peab jääma taotleja omandisse vähemalt kahekümneks aastaks projekti abikõlblikkuse perioodi lõppemisest arvates;*

Kommentaar:

See on täiesti ebaproportsionaalne nõue! Sellist nõuet ei ole isegi ühelgi EL rahadega tehtaval projektil, kus toetuse määr on 85% (siin on toetuse määr alla poole - ainult 35%!).

Üldiselt 85% EL rahade toel tehtavate projektide nõuded, et objekt peab olema otstarbepäraselt kasutuses max 7 aastat. Omandi piirangut aga kunagi ei ole.

Selline omandiõiguse piirang välistaks tulevikus igasuguse maakondlike võrkude konsolideerumise, jms. Selline nõue vähendab ka tõenäosust saada võrkude rajamiseks laenu kuna ei saa seada võrku laenu tagatiseks.

Ettepanek:

Sõnastada punkt järgmiselt: investeeringuobjekt peab olema sihtotstarbeliselt kasutusel vähemalt kahekümne aasta jooksul arvates projekti abikõlblikkuse perioodi lõppemisest;

**RAKENDAMINE**

Meetme määruse eelnõust selgub, et kavatsetakse hakata toetust andma avatud taotlusvooru kaudu EAS-st. Oleme arvamusel, et selline meetod ei ole sellise toetuse andmisel sobilik.

Toetuse andmine peaks toimuma investeeringu kava alusel, mille kinnitab Vabariigi Valitus.